27.12.2022
EL
Επίσημη Εφημερίδα της Ευρωπαϊκής Ένωσης
C 493/21 Τρίτη 7 Ιουνίου 2022
Δ.
λαμβάνοντας υπόψη ότι οι σχέσεις μεταξύ της κλιματικής αλλαγής και των συγκρούσεων μπορεί να είναι περίπλοκες και ότι οι συγκεκριμένες επιπτώσεις της κλιματικής αλλαγής στις συγκρούσεις εξαρτώνται κυρίως από τις εκάστοτε τοπικές συνθήκες· λαμβάνοντας υπόψη ότι είναι αναγκαίο να υποστηριχτεί μια πιο συστηματική και εκτενέστερη ανταλλαγή απόψεων και γόνιμη αλληλεπίδραση μεταξύ των επιστημονικών κοινοτήτων που ασχολούνται με τη σχέση κλίματος-ασφάλειας·
Ε.
λαμβάνοντας υπόψη ότι η κλιματική αλλαγή εξακολουθεί να βρίσκεται στο επίκεντρο του θεματολογίου για την ειρήνη και την ασφάλεια ως ο απόλυτος «πολλαπλασιαστής απειλών», ο οποίος επιδεινώνει τους υφιστάμενους κοινωνικούς, οικονομικούς και περιβαλλοντικούς κινδύνους που μπορούν να πυροδοτήσουν αναταραχές και ενδεχομένως να οδηγήσουν σε βίαιες συγκρούσεις· λαμβάνοντας υπόψη ότι οι περιβαλλοντικές και κλιματικές αλλαγές και οι συνέπειές τους, σε συνδυασμό με άλλους παράγοντες, επιδεινώνουν τα προϋπάρχοντα τρωτά σημεία, τις εντάσεις και τους κινδύνους, αντί να αποτελούν πάντα οι ίδιες το έναυσμα ή την άμεση αιτία ένοπλων διακρατικών ή διεθνών συγκρούσεων· λαμβάνοντας υπόψη ότι η κλιματική αλλαγή μπορεί να επηρεάσει διαφορετικά την ασφάλεια των ανθρώπων ανάλογα με το φύλο, την κοινωνικοοικονομική κατάσταση, την ηλικία, τον σεξουαλικό προσανατολισμό, την εθνικότητα, τη θρησκεία (ή την αθεΐα), την ικανότητα (ή την αναπηρία) τους, κ.λπ. λαμβάνοντας υπόψη ότι οι περιθωριοποιημένες ομάδες ιδιαίτερα τείνουν να επηρεάζονται δυσανάλογα αρνητικά από την κλιματική αλλαγή· λαμβάνοντας υπόψη ότι οι κίνδυνοι για την ασφάλεια που συνδέονται με την κλιματική αλλαγή επηρεάζουν ιδιαίτερα τους οικονομικά μειονεκτούντες πληθυσμούς και έχουν κοινωνικοοικονομικές επιπτώσεις· λαμβάνοντας υπόψη ότι η κλιματική αλλαγή έχει αρνητικές επιπτώσεις στην πολιτιστική και φυσική κληρονομιά των περιοχών που πλήττονται·
ΣΤ. λαμβάνοντας υπόψη ότι η κλιματική κρίση επηρεάζει την ασφάλεια τόσο των ανθρώπων όσο και των κρατών· έχοντας υπόψη ότι η κλιματική αλλαγή συνδέεται με διάφορους τρόπους με πολιτικές, εθνοτικές και κοινωνικοοικονομικές δυναμικές, και αποτελεί άμεσο παράγοντα σύγκρουσης δεδομένου ότι ενισχύει τους κινδύνους καταστροφών και ασκεί πρόσθετη πίεση στα οικοσυστήματα, με αποτέλεσμα να απειλούνται τα μέσα διαβίωσης των ανθρώπων, η επισιτιστική και υδατική ασφάλεια, και οι υποδομές ζωτικής σημασίας, καθώς, μεταξύ άλλων, υποκινεί την αλλαγή της χρήσης της γης και την υποβάθμιση του περιβάλλοντος·
Ζ.
λαμβάνοντας υπόψη ότι η άνοδος της στάθμης της θάλασσας έχει προκαλέσει ήδη πλημμύρες και αλάτωση, εκθέτοντας τις πεδινές παράκτιες περιοχές και τα νησιά σε σοβαρό κίνδυνο ασφάλειας και υπαρξιακό κίνδυνο· λαμβάνοντας υπόψη ότι σύμφωνα με την επικαιροποιημένη έκθεση Groundswell της Παγκόσμιας Τράπεζας για το 2021, η κλιματική αλλαγή θα μπορούσε να υποχρεώσει 216 εκατομμύρια ανθρώπους να μετακινηθούν εντός των χωρών τους έως το 2050· λαμβάνοντας υπόψη ότι η έκθεση αναφέρει επίσης ότι η άμεση και συγκεκριμένη δράση μπορεί να μειώσει σημαντικά την κλίμακα της κλιματικής μετανάστευσης· λαμβάνοντας υπόψη ότι η λειψυδρία έχει πολυδιάστατο αντίκτυπο στην ανθρώπινη ασφάλεια και την κοινωνικοπολιτική σταθερότητα· λαμβάνοντας υπόψη ότι, λόγω της κλιματικής αλλαγής, θα επηρεαστούν τα αποθέματα νερού, ιδίως στις αναπτυσσόμενες χώρες, ενώ θα αυξηθεί η παγκόσμια ζήτηση νερού· λαμβάνοντας υπόψη ότι η κλιματική αλλαγή αυξάνει τους κινδύνους ξηρασίας και πλημμυρών· λαμβάνοντας υπόψη ότι ο αντίκτυπος της κλιματικής αλλαγής στις τιμές των τροφίμων υπονομεύει τα μέσα διαβίωσης και προκαλεί εκτοπισμό, ασθένειες και λιμούς, με αποτέλεσμα την άνευ προηγουμένου κλίμακας μετανάστευση·
Η.
λαμβάνοντας υπόψη ότι στο Σαχέλ, οι επιπτώσεις των μεταβαλλόμενων κλιματικών συνθηκών στη διαθεσιμότητα φυσικών πόρων, σε συνδυασμό με παράγοντες όπως η αύξηση του πληθυσμού, η ασθενής διακυβέρνηση και οι δυσκολίες της γαιοκτησίας, έχουν αυξήσει τον ανταγωνισμό για σπάνιους φυσικούς πόρους –κυρίως εύφορη γη και νερό– και έχουν επιφέρει εντάσεις και συγκρούσεις μεταξύ κοινοτήτων και ομάδων με παρόμοια μέσα διαβίωσης·
Θ.
λαμβάνοντας υπόψη ότι η κλιματική αλλαγή είναι δομικός παράγοντας του στρατηγικού περιβάλλοντος, επειδή ενισχύει τους κινδύνους και τους περιορισμούς· λαμβάνοντας υπόψη ότι η κλιματική κρίση έχει επιφέρει επιπτώσεις στο διεθνές σύστημα όπου έχει τη δυνατότητα να επιδεινώσει τις γεωπολιτικές εντάσεις και να αλλάξει την ισορροπία μεταξύ των μεγάλων δυνάμεων· λαμβάνοντας υπόψη ότι τα ζητήματα της κλιματικής αλλαγής εκμεταλλεύονται κακόβουλοι παράγοντες προκειμένου να αυξήσουν τη μόχλευσή τους ή να ενθαρρύνουν τις εχθροπραξίες· λαμβάνοντας υπόψη ότι το λιώσιμο των πολικών πάγων αυξάνει τις γεωπολιτικές εντάσεις, ιδιαίτερα γύρω από τον Βόρειο Πόλο·
Ι.
λαμβάνοντας υπόψη ότι οι ένοπλες δυνάμεις των ΗΠΑ έχουν απωλέσει περισσότερο στρατιωτικό υλικό και υποδομές λόγω φυσικών καταστροφών απ’ ότι και στις δύο συγκρούσεις στο Αφγανιστάν και στο Ιράκ· λαμβάνοντας υπόψη ότι η κυβέρνηση Biden έχει καταβάλει θετικές προσπάθειες για την καταπολέμηση της κλιματικής αλλαγής, μεταξύ άλλων με την εκ νέου προσχώρηση στη συμφωνία του Παρισιού και την ενσωμάτωση της κλιματικής αλλαγής στην προσωρινή στρατηγική καθοδήγησή της για την εθνική ασφάλεια·
ΙΑ. λαμβάνοντας υπόψη ότι οι ένοπλες δυνάμεις συγκαταλέγονται μεταξύ των μεγαλύτερων καταναλωτών ορυκτών καυσίμων παγκοσμίως·